Kaapstad se beurtkrag “rassisties”Kaapstad se beurtkragskedule het “sterk rassistiese ondertone”, het Cosatu Maandag gesê. Tony Ehrenreich, hoofsekretaris van Cosatu in die Wes-Kaap, het gesê “bevoordeelde buurte” word nie tydens spitstye deur beurtkrag getref nie terwyl armer buurte tydens “ongeleë tye” beurtkrag ervaar. Priya Reddy, woordvoerder van die stad, het intussen gesê die beurtkragskedule word met Eskom gekoördineer en dat alle areas geraak word. “Die Stad Kaapstad verwerp enige bewering dat beurtkrag volgens die rassesamestelling van sekere areas geskied,” het sy gesê. “Ons sal in die komende weke die beurtkragskedule skommel sodat verskillende areas op ander tye as die huidige skedule beurtkrag ervaar.”